Krokodilrivier (Mpumalanga)

Vir die "Krokodilrivier", 'n sytak van die Limpopo, sien Krokodilrivier (Limpopo).

Die Krokodilrivier is 'n groot rivier wat deur Mpumalanga, Suid-Afrika vloei.

Oorsprong en roete 
Die Krokodilrivier ontspring in die Steenkampsberge noord van Dullstroom, Mpumalanga, en is 'n takrivier van die Komatirivier. Dit staan ook bekend as die Krokodilrivier (Oos) om verwarring te voorkom met die 
Krokodilrivier in die weste van die ou Transvaal.

Die Krokodilrivier in Mpumalanga het 'n opvanggebied van 10 446 km2. Stroomop is die gewilde forelhengelplekke rondom Dullstroom. Na die Kwenadam vloei die rivier deur Schoemanskloof, oor die Montrose-waterval na die Laeveldse landbougebied. Die stelselmatige afname in die rivier se volume is waarskynlik a.g.v. wateronttrekking vir landboubesproeiing en natlei van vrugteboorde. Daarna vloei dit deur Nelspruit se nywerheidsgebied, dan langs die suidelike Krugerwildtuingrens en groot suikerrietplantasies, en naby Komatipoort vloei die rivier in die Komatirivier in.

Toerisme-aantreklikhede langs die Krokodil 

Die rivier vorm die volle suidelike grens van die Krugerwildtuin. Die oewer verskaf uitstekende wildkykgeleenthede, aangesien diere vrylik tussen die Krugerwildtuin en privaat reservate ten suide rondbeweeg.

Gewilde plekke sluit in:
 Leopard Creek Gholfbaan, deur Gary Player ontwerp.
 Malelaneruskamp in die Krugerwildtuin
 Marlothpark (Landgoed en wildbewaringsgebied)
 Ngwenya Lodge ('n tyddeeloord)
 Krokodilbrugruskamp in die Krugerwildtuin

Sytakke 
 Bankspruit
 Bumespruit (Krugerwildtuin)
 Elandsrivier, 'n sytak van die Krokodilrivier bekend vir sy baie watervalle, ontspring in die grasvlaktes op die plato van die Drakensberg naby Machadodorp.
 Hartebeesspruit
 Houtbosloop en Devil's Creek, mondings digby Montrosepas op N4.
 Kaaprivier, monding digby N4 langs die Krugerwildtuin met sytakke:
 Suidkaaprivier en Noordkaaprivier met sy sytak, die Queensrivier.
 Mbiyamitirivier (Krugerwildtuin)
 sytak: Napispruit (Krugerwildtuin)
 Nelsrivier, ontspring in Long Tompas op die Drakensberge.
 Statsrivier
 Witrivier
 sytakke: Blinkwaterspruit en Boonsteloop

Verwysings

Eksterne skakels 
 Riviere van Suid-Afrika  

Mpumalanga
Riviere in Mpumalanga